Wat jy moet weet as jy eiendom huur - Jy en die RegJy en die Reg
Tuis › Artikels › Wat jy moet weet as jy eiendom huur
Wat jy moet weet as jy eiendom huur
Dinsdag | 08 Oktober | 2019
Deur Melodie Veldhuizen
Huurders is dikwels in die duister oor hul regte en verantwoordelikhede wanneer hulle eiendom huur. Ons bespreek sommige kwelvrae.
ʼn Skriftelike huurooreenkoms met al die bepalings, voorwaardes, regte en verantwoordelikhede van die eienaar en die huurder is noodsaaklik. Inligting soos die adres van die eiendom wat verhuur word, die huur- en depositobedrag, bykomende koste, huurverhogings, betaalwyse en -datum, huurtydperk en voorwaardes vir die opskorting van die huur word hierin vervat. Albei partye teken die ooreenkoms en elkeen kry ʼn afskrif.
ʼn Deposito gelykstaande met een of twee maande se huurpaaiement is gewoonlik vooruitbetaalbaar. Dit moet in ʼn rekening gedeponeer word waar die geld rente verdien tot en met die beëindiging van die huurooreenkoms. Herstelkoste vir skade die huurders aangerig het, word van die deposito afgetrek en die balans word binne 14 dae ná die herstel van die skade aan die huurder terugbetaal. Indien daar geen skade aan die eiendom is nie, word die volle deposito, met die rente, binne sewe dae aan die huurder terugbetaal.
Hoe verseker ek dat ek my deposito terugkry?
Indien jy die eiendom in dieselfde toestand laat as waarin jy dit ontvang het, behoort jy jou volle deposito, met rente, terug te kry. Die verhuringsagent of eienaar moet saam met jou ʼn inspeksie doen en defekte of probleme identifiseer. Neem foto’s en dui ook alle foute op ʼn lys aan. Alle partye onderteken dit en elkeen kry ʼn kopie daarvan. Dieselfde prosedure word gevolg wanneer die huurooreenkoms verstryk. Dit dien as verwysingsbron vir die herstel van skade en die terugbetaal van die deposito.
Wanneer is die huur betaalbaar en wat is die gevolge van laat- of wanbetaling?
Dis gewoonlik op die eerste dag van die maand betaalbaar. Die implikasies van laat- of wanbetaling moet in die huurooreenkoms gestipuleer word.
Verskil tussen skade en normale slytasie en wie is waarvoor verantwoordelik?
Die eienaar is verantwoordelik vir die beveiliging van die eiendom en vir groot herstelwerk soos daklekke, die herstel en/of vervanging van die warmwatertenk en groot riolerings- en elektriese foute, asook normale slytasie soos verf, matte, en deur- en kasslotte en -handvatsels – mits die skade nie weens nalatigheid of doelbewuste beskadiging deur die huurder plaasgevind het nie.
Huurders moet die eiendom en erf skoon en netjies hou en elektriese en rioleringstelsels in stand hou. Hulle moet gloeilampies en stukkende ruite vervang. Skadevergoeding of herstelwerk weens nalatigheid of doelbewuste vernielsugtigheid – ʼn gat in ʼn deur, hitteskade aan ʼn werkvlak in die kombuis of oliekolle op matte – is ook huurders se verantwoordelikheid.
Mag huurders veranderinge aan die eiendom aanbring?
Die huurder mag geen strukturele veranderinge en/of toevoegings en installasies aanbring sonder die skriftelike toestemming van die eienaar nie. Indien die eienaar toestemming verleen, kan die huurders nie aanspraak maak op vergoeding deur die eienaar nie. Geen installasies mag verwyder word wanneer die huurkontrak verstryk nie. In sommige gevalle mag die huurders wel vergoeding eis vir noodsaaklike verbeteringe en instandhouding.
Kansellasie van die huurooreenkoms?
Die huurtermyn word gewoonlik vasgestel vir, byvoorbeeld, 24 maande. Ingevolge artikel 14 van die Wet op Verbruikersbeskerming mag ʼn huurder voor die kontrak verstryk 20 werkdae kennis van kansellasievan die huurooreenkoms gee. Indien die eienaar, agent of huurder betyds ʼn nuwe huurder kry, sal nie die huurder of die eienaar verlies ly nie. Andersins is die huidige huurder verantwoordelik vir ʼn kansellasiefooi (soos in die huurooreenkoms gestipuleer) en/of vir die oorblywende huurtydperk se huurbedrag. Die verskuldigde bedrag mag nie uit die deposito verhaal word nie.
Mag huurders weier om huur te betaal indien hulle ontevrede is?
Jy mag onder geen omstandighede jou huurpaaiement terughou nie, selfs al slaan die eienaar nie ag op jou versoek vir dringende herstelwerk nie. Kontak eerder die Huurbehuisingstribunaal vir hulp om die probleem op te los. Onder sekere omstandighede mag die huurder die huurooreenkoms beëindig, skadevergoeding eis of self die nodige herstelwerk doen en daardie bedrag van die huur aftrek. Hou die kwitansies as bewyse van uitgawes.
Wie kan huurders kontak as hulle nie self probleme met die eienaar kan oplos nie?
Die Huurbehuisingstribunaal is tot die diens van die eienaar en huurder. Hulle bewerkstellig by wyse van mediasie en arbitrasie ʼn onpartydige skikking. Albei die partye se kant van die saak word aangehoor en die Tribunaal se beslissing (wat dieselfde gesag as die landdroshof het) word op hierdie gegewens gebaseer – in die guns van die eienaar of die huurder.
PG van der Merwe. Verhuringsbestuurder. Seeff Eiendomme. Pretoria East Record. 2 August 2019
Law for all. https://www.lawforall.co.za/basic-guide-to-renting-a-home-in-south-africa/
South African Government. https://www.gov.za/documents/rental-housing-act
Maandag | 11 November | 2019
Afleggings: Watter proses moet die werkgewer volg?
Woensdag | 06 November | 2019
Vastetermynkontrak en wat behels so ‘n kontrak?
Dinsdag | 29 Oktober | 2019
Wat is pandreg tussen ’n skuldeiser en skuldenaar?
Watter motor is herbou uit verskillende jare se modelle?
Watter bewyswaarde dra ’n leuenverklikkertoets?